CELEX: 32018D1959
Language: et
Date: 2018-12-10 00:00:00
Title: Komisjoni rakendusotsus (EL) 2018/1959, 10. detsember 2018, millega tehakse erand nõukogu direktiivist 2000/29/EÜ seoses meetmetega, mis võimaldavad hoida ära Kanadast ja USAst pärit puiduga kahjuliku organismi Agrilus planipennis Fairmaire liitu sissetoomise ja seal levimise (teatavaks tehtud numbri C(2018) 8235 all)

12.12.2018   
               
               
                  ET
               
               
                  Euroopa Liidu Teataja
               
               
                  L 315/27
               
            
         KOMISJONI RAKENDUSOTSUS (EL) 2018/1959,
         10. detsember 2018,
         millega tehakse erand nõukogu direktiivist 2000/29/EÜ seoses meetmetega, mis võimaldavad hoida ära Kanadast ja USAst pärit puiduga kahjuliku organismi Agrilus planipennis Fairmaire liitu sissetoomise ja seal levimise
         
            
               (teatavaks tehtud numbri C(2018) 8235 all)
            
         
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 15 lõiget 1,
         ning arvestades järgmist:
         
                     (1)
                  
                  
                     
                        Agrilus planipennis Fairmaire on direktiivi 2000/29/EÜ I lisa A osa I jao punkti a alapunktis 1.2 loetletud kahjulik organism, mida liidus teadaolevalt ei esine.
                  
               
                     (2)
                  
                  
                     Direktiivi 2000/29/EÜ IV lisa A osa I jao punktis 2.3 esitatud sätetega on kehtestatud erinõuded, et hoida ära teatavatest kolmandatest riikidest pärit puiduga kahjuliku organismi Agrilus planipennis Fairmaire liitu sissetoomine ja seal levimine.
                  
               
                     (3)
                  
                  
                     Vastavalt Euroopa Komisjoni poolt 2018. aastal Kanadas ja USAs tehtud kahe auditi käigus kogutud teabele ei kontrollita enne eksportimist piisavalt direktiivi 2000/29/EÜ IV lisa A osa I jao punkti 2.3 alapunktis b esitatud tingimuste rakendamist.
                  
               
                     (4)
                  
                  
                     Seepärast ei ole asjakohane lubada kõnealuse alapunkti b kohase ametliku kinnituse alusel liitu sisse tuua Kanadast ja USAst pärit puude Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. ja Pterocarya rhoifolia Siebold & Zucc. puitu.
                  
               
                     (5)
                  
                  
                     Käesolev otsus peaks kaotama kehtivuse 30. juunil 2020, et direktiivi 2000/29/EÜ IV lisa A osa I jao punkt 2.3 oleks võimalik teaduse ja tehnika arengut arvesse võttes läbi vaadata.
                  
               
                     (6)
                  
                  
                     Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina direktiivi 2000/29/EÜ IV lisa A osa I jao punktis 2.3 esitatud sätetest lubatakse Kanadast ja USAst pärit puude Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. ja Pterocarya rhoifolia Siebold & Zucc. puitu liitu sisse tuua üksnes eespool nimetatud punkti 2.3 alapunktides a ja c osutatud ametliku kinnituse kohaselt.
         
         
            Artikkel 2
            Käesolev otsus kehtib kuni 30. juunini 2020.
         
         
            Artikkel 3
            Käesolev otsus on adresseeritud liikmesriikidele.
         
         
            Brüssel, 10. detsember 2018
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  EÜT L 169, 10.7.2000, lk 1.